‹‹የአማራን ሕዝብ ለጥፋት የሚፈልጉ ኃይሎችን በአንድነት፣ ክፍተት ሳይፈጥር፣ የፖለቲካ እና የግጭት ነጋዴዎችን ተልኮ ማክሸፍ አለበት፡፡›› አብን
‹‹አዴፓ ለማንም አቤቱታ ማቅረብ ሳይሆን መንግሥት በመሆኑ ሕግን ተንተርሶ ሕግ እንዲከበር ማድረግ ይኖርበታል›› አዴኃንባሕር ዳር፡ መስከረም 24/2012 ዓ/ም (አብመድ) ከሰሞኑ በማዕከላዊ ጎንደር የተፈጠረው ግጭት የተለያዩ ጥፋቶችን አድርሷል፡፡ የሰው ሕይወት ጠፍቷል፤ ንብረትም ወድሟል፡፡ የተፈጸመው ድርጊት ሆን ተብሎ የአማራን ሕዝብ ለማዳከም እና የክልሉ ሕዝብ ሠላም እንዳይኖረው ለማድረግ የተቀነባበረ ሴራ መሆኑን የአማራ ዲሞክራሲያዊ ኃይል ንቅናቄ (አዴኃን) ሊቀ መንበር አቶ ተስፋሁን ዓለምነህ ተናግረዋል፡፡‹‹የተፈጸመው እኩይ ተግባር ከክልሉ አልፎ ሀገሪቱን ስጋት ላይ የሚጥል በመሆኑ የአማራን ሕዝብ ጥቅም ለማስከበር ከተሰለፉ አካላት ጋር ድርጊቱን ለመከላከል በጋራ እንሠራለን›› ያሉት አቶ ተስሁን በተፈጠረው ችግር ዙሪያ የክልሉ መንግሥት የያዘው አቋም የንቅናቄውም አቋም እንደሆነ ነው የተናገሩት፡፡እንደ አቶ ተስፋሁን ማብራሪያ የአማራን ሕዝብ በኢኮኖሚ ለማዳከም እና ሠላም ለመንሳት የተቀናበረ ሴራ ነው፤ ይህ ደግሞ በአንድም በሌላም መንገድ የአማራን ሕዝብ ብቻ ሳይሆን ሀገሪቱንም የሚጎዳ ነው፤ አካባቢው ከሌሎች ሀገሮች ጋር አዋሳኝ በመሆኑ ቀጠናው ሠላም ማጣቱ ክልሉን ብቻ ሳይሆን ሀገርንም ይጎዳል፡፡ ‹‹ፀረ ሠላም ኃይሎቹ ልዩነት የሌላቸውን ሕዝቦች ልዩነት እንዳላቸው በማስመሰል ለመነጣጠል ሽፋን እየሰጡ የውክልና ጦርነት እያካሄዱ ነው›› ያሉት አቶ ተስፋሁን ዓለምነህ አዴፓ የያዘው አቋም ትክክል በመሆኑ የፓርቲያቸው አቋምም መሆኑን አስታውቀዋል፡፡‹‹አዴፓ ለእርምጃ ዘግይቷል›› ብሎ ፓርቲያቸው እንደሚያምን የተናገሩት የአዴኃን ሊቀመንበር አሁንም ቢሆን ክልሉን እረፍት ለመንሳት ፀረ ሠላም ኃይሎች የሚያደርጉትን እንቅስቃሴ ለመመከት ከአዴፓ ጋርም ሆነ ከሌሎች የክልሉ ጉዳይ ይመለከተኛል ከሚሉ ፓርቲዎች ጋር ለመሥራት ዝግጁ እንደሆኑ አስታውቀዋል፡፡